Like over klokken 0800 torsdag morgen smalt det ved Bybanen.

– Vi hørte et vanvittig brak, sier BAs journalist Linda Nilsen som befant seg i bybanevognen i dag tidlig.

Den stoppet ved Paradis og vognføreren fortalte over høytaleren at de hadde blitt truffet av lynet.

– Vi ble bedt om å være tålmodig. Vognføreren er i kontakt med sentralen. Han prøver nå å restarte vognen, forteller Nilsen klokken 0805.

Like etter sier hun at det var vellykket. Bybanen sto stille i omtrent 15 minutter.

FORSINKELSER

Vaktoperatør i Keolis, Kjetil Larsen, bekrefter at Bybanen stanset på grunn av nedslaget.

– Signalsystemet i Tveiteråstunnelen er nede på grunn av lynet. Dermed må vi kjøre med redusert hastighet der. Bybanen brukte litt tid på restarte, men kjører nå som normalt, sier han til BA.

Dermed blir det en del forsinkelser i morgentimene torsdag.

Han sier at lynet slo ned i nærheten av Bybanen, men at det ikke traff noen av vognene.